Al die matrieks druip by 2 Limpopo-skoleArgieffoto Die koerant The Star het Vrydag aangevoer dat Dikeledi Magadzi, die LUR vir onderwys in Limpopo, se bewerings, dat geen skool in haar provinsie ŉ 100%-matriekdruipsyfer ontvang het nie, vals is. “Nee, ons het nie ŉ skool waar almal gedruip het nie, maar ons het skole wat treurig presteer het,” het Magadzi Dinsdag by ŉ perskonferensie gesê. Haar departement het Woensdag egter aangekondig dat al die matrieks in twee skole in Limpopo hul eksamens gedruip het. “Al 23 leerlinge aan die Seemole Marabe Sekondêre Skool in Ga-Mashashane en agt matrikulante by Mantlhanyane Sekondêre Skool in Sekhukhune het gedruip,” het Phuti Seloba, woordvoerder vir die departement, gesê. Seloba het egter aan die koerant gesê dat Magadzi nie bewus was van die twee skole nie en dat amptenare van die departement haar nie daaroor ingelig het nie. “As die onderwysdepartement neem ons volle verantwoordelikheid vir wat die LUR gesê het,” het Seloba glo gesê. Limpopo het provinsiaal tweede slegste gevaar met sy 71.8% matriekslaagsyfer vir 2013. -SAPA